ฮั่งเส็งปิดเช้าพุ่ง 394.55 จุด คาดเฟดไม่รีบขึ้นดอกเบี้ย
ฮั่งเส็งปิดเช้าพุ่ง 394.55 จุด คาดเฟดไม่รีบขึ้นดอกเบี้ย
22 พ.ค. 2558

ดัชนีฮั่งเส็งตลาดหุ้นฮ่องกงปิดตลาดเช้าทะยานขึ้นอย่างแข็งแกร่ง โดยดัชนีฮั่งเส็งเพิ่มขึ้น 394.55 จุด หรือ 1.43% ปิดภาคเช้าที่ 27,918.27 จุด สอดคล้องกับทิศทางของตลาดหุ้นนิวยอร์ก อันเนื่องมาจากการคาดการณ์ที่ว่า ธนาคารกลางสหรัฐ (เฟด) อาจจะชะลอการปรับขึ้นอัตราดอกเบี้ย
ทั้งนี้ เฟดอาจชะลอการปรับขึ้นอัตราดอกเบี้ย หลังจากมีข้อมูลที่บ่งชี้ถึงความอ่อนแอของเศรษฐกิจสหรัฐ โดยเมื่อช่วงค่ำวานนี้ตามเวลาไทย กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 16 พ.ค. เพิ่มขึ้น 10,000 ราย แตะ 274,000 ราย ซึ่งเพิ่มขึ้นมากกว่าที่นักวิเคราะห์คาดว่าจะอยู่ที่ 271,000 ราย
ด้านสมาคมนายหน้าอสังหาริมทรัพย์แห่งชาติของสหรัฐ (NAR) เปิดเผยว่า ยอดขายบ้านมือสองในเดือนเม.ย.ร่วงลง 3.3% สู่ระดับ 5.04 ล้านยูนิต หลังจากแตะระดับสูงสุดในรอบ 18 เดือนในเดือนมี.ค. ขณะที่นักวิเคราะห์คาดการณ์ก่อนหน้านี้ว่ายอดขายบ้านมือสองในเดือนเม.ย.จะเพิ่มขึ้นสู่ระดับ 5.24 ล้านยูนิต จาก 5.21 ล้านยูนิตในเดือนมี.ค.
ขณะเดียวกัน มาร์กิต ซึ่งเป็นบริษัทสำรวจข้อมูลทางการเงิน รายงานว่า ดัชนีผู้จัดการฝ่ายจัดซื้อ (PMI) ภาคการผลิตเบื้องต้นของสหรัฐปรับตัวลงสู่ระดับ 53.8 ในเดือนพ.ค. จากระดับ 54.1 ในเดือนเม.ย. และเทียบกับที่นักวิเคราะห์คาดการณ์ไว้ก่อนหน้านี้ว่า ดัชนี PMI จะเพิ่มขึ้นสู่ระดับ 54.6 ในเดือนพ.ค.